FI Euroopan unionin virallinen lehti CE 78/656

(2004/C 78 E/0698)

KIRJALLINEN KYSYMYS E-3839/03

esittäjä(t): Monica Frassoni (Verts/ALE) ja Daniel Cohn-Bendit (Verts/ALE) komissiolle

(12. joulukuuta 2003)

Aihe: Marmaran maanjäristyksen jälkeiset Euroopan yhteisön rahoittamat jälleenrakennushankkeet — integroidut toimet Düzcen jälleenrakentamiseksi Turkissa

Euroopan komission yhteistyötoimisto EuropeAid on yhteisrahoittanut otsikossa mainittuja hankkeita Marmaran maanjäristyksen jälkeisiä Euroopan yhteisön rahoittamia jälleenrakennushankkeita varten käynnistetystä ohjelmasta, budjettikohdasta B7-411 (sopimuksen tunnistusnumero: PIU-ID-MERP-2002-0004 — toimeksiantaja: Turkin pääministeri, hankkeen toimeenpanosta vastaava yksikkö [Project Implementation Unit, PIU] — kesto: 1. joulukuuta 2002 — 30. marraskuuta 2004). Tarjouskilpailun perusteella annettavien hankinta-, palvelu- ja urakkasopimusten kokonaisarvo on 1 130 000 euroa.

Ennakkoarviot jätettiin 22. tammikuuta 2003, ja vaikka ne pitäisi tarkastaa ja hyväksyä neljän viikon kuluessa, hankkeen toimeenpanosta vastaavan yksikön ensimmäiset huomautukset saatiin vasta 13. maaliskuuta 2003. Tarjousasiakirjat jätettiin heti tämän jälkeen maaliskuun 19:n ja kesäkuun27:n päivän välisenä aikana (alkuvaiheen kymmenestä tarjouksesta mukana oli nyt seitsemän), sen mukaan, kun eri vaiheissa otettiin huomioon vastaanotetut lisähuomautukset.

Hankkeen johtaja, hankkeen toimeenpanosta vastaavan yksikön edustajat sekä tarjouskilpailuista ja julkisista hankinnoista vastaava komission palkkaama neuvonantaja tapasivat Düzcessä, missä he keskustelivat esiintuoduista erityishuomioista. Tässä yhteydessä kävi ilmi, että EuropeAidin hankintamenettelyssä käyttämät väliaikaiset asiakirjat olivat muuttuneet ja uusien vaatimusten täyttämiseksi kaikki tarjousasiakirjat oli käytävä uudelleen läpi. Uudet tarjousasiakirjat jätettiin 8. heinäkuuta 2003.

Tähän päivään mennessä tarjousasiakirjoihin ei ole saatu minkäänlaista vastausta, vaikka marraskuun aikana päästiin lopulta neuvottelujen pattitilanteesta, jonka oli aiheuttanut Turkin pankin myöntämä vapautus arvonlisäverosta. Hankkeen koko toteuttaminen on jo vaarassa julkisista hankintamenettelystä vastaavien Euroopan komission yksiköiden viivyttelyn takia.

Mihin kiireellisiin toimiin komissio ryhtyy nykyisten esteiden poistamiseksi, jotta Marmaran maanjäristyksen jälkeiset Euroopan yhteisön rahoittamat jälleenrakennushankkeet voisivat jatkua menestyksekkäästi Düzcessä?

Günter Verheugenin komission puolesta antama vastaus

(30. tammikuuta 2004)

Vaikka kysymyksessä esitetyt yksityiskohdat pitävät suurin piirtein paikkansa, on kuitenkin syytä huomauttaa, ettei Marmaran maanjäristyksen jälkeisiä Euroopan yhteisön rahoittamia jälleenrakennus-hankkeita toteuta komissio vaan Turkin hallitus (hajautettu hallinto). Kuten kysymyksen ensimmäisessä kappaleessa todetaan, sopimuspuolena on Turkin pääministeri, hankkeen toimeenpanosta vastaava yksikkö (Project Implementation Unit, PIU). Komissio ei siis palkannut kysymyksessä mainittua julkisista hankinnoista vastaavaa neuvonantajaa, eikä komissiolla ole neuvonantajaan sopimussuhdetta. Vain sopimuksen tehneellä Turkin viranomaisella on sopimussuhde neuvonantajaan.

Kaiken toiminnan hallinnointi on hajautettu, joten asia koskee komissiota vain silloin, jos sopimuksen tehnyt viranomainen viivästyy toimissaan. Tällöin komissio voi painostaa sopimuksen tehnyttä viranomaista tehostamaan toimintaansa, ja komissio voi lopulta kieltäytyä jatkamasta hankkeelle myönnettyä talousarviositoumusta, jos sopimuksen tehnyt viranomainen laiminlyö toteutuksen komission ja edun-saajahallituksen välillä allekirjoitetun rahoitussopimuksen ehtojen mukaisesti.

Komission käsityksen mukaan Marmaran maanjäristyksen jälkeisten Euroopan yhteisön rahoittamien jälleenrakennushankkeiden alkuvaiheessa esiintyneet ongelmat on nyt saatu suurimmaksi osaksi ratkaistua hankkeen toimeenpanosta vastaavan yksikön ja Grevanan aluehallinnon välillä ja että tarjouskilpailu-asiakirjat julkistetaan piakkoin. Komissio on ilmoittanut Grevanan aluehallinnolle, että jos hankkeen toimeenpanosta vastaavan yksikön kanssa tulee ongelmia, komissio on valmis puuttumaan asiaan edistääkseen vuoropuhelua asianosaisten välillä. Komissio onkin pyytänyt virallisesti, että hankkeen toimeenpanosta vastaava yksikkö järjestäisi kuukausittain tapaamisen kaikkien hankkeen osapuolten kanssa.